Liburni so se s svojo mornarico dokaj hitro vključili v notranje rimske spore (njihove ladje, imenovane "liburne" , so odločilno pripomogle k zmagi Oktavijana nad Antonijem pri Akciju, leta 31 pr. n. št.). Z rimsko vojsko so sodelovali tudi v boju proti sovražnim jim Dalmatom. Tako so dokaj naravno prevzeli rimsko kulturo in postali del rimskega imperija. Ostanki njihovih in potem rimljanskih hiš in vil, pogosto z velikimi vodnimi cisternami, so bili najdeni na skoraj vseh odkopanih delih Glavice. Veliko število sob v zgradbah na območju "Dola" je bilo okrašenih s freskami in tlakovanih z mnogobarvnimi geometrijskimi mozaiki. Najdeni so bili dragoceni primerki antične materialne kulture. Vendar je bilo za ugotovitev urbanistične zasnove mesta izkopavanj premalo; domnevno je bil rimski forum na osrednjem zahodnem delu mesta, tam kjer sta bili kasneje domnevno palača Šubičev in turško-benečanska trdnjava. Kot običajno pri rimskih mestih, so bila pokopališča zunaj mesta, ob dohodnih cestah. Izgleda, da je Varvaria dokaj zgodaj dobila mestni statut.